**ZÁPIS č. 9**

 **Z RIADNEHO ZASADNUTIA SPRÁVNEJ RADY TASR**

 **27. septembra 2022 so začiatkom o 15.00 h**

**Prítomní členovia Správnej rady:** Jozef Bednár, Ladislav Mikuš, Alena Mezeiová, Peter Mestický, Jozef Tuhovčák

**Ospravedlnení:** -

**Hostia:** Vladimír Puchala, generálny riaditeľ TASR

**Miesto konania:** TASR, Dúbravská cesta 14, Bratislava

**--------------------------------------------------------------------------------------------------------------------------------------**

Rokovanie v zmysle čl. 3, 5, ods. 1 a čl. 9 ods. 6 Rokovacieho poriadku SR TASR viedol predseda SR TASR Jozef Bednár. Konštatoval, že rada je uznášaniaschopná, navrhol program zasadnutia a dal o ňom hlasovať.

Program:

1. **Správa o činnosti a hospodárení TASR v 1. polroku 2022**
2. **Rôzne**

**UZNESENIE č. 01/27/09/2022:**

Členovia SR TASR schválili program zasadnutia:

ZA: J. Bednár PROTI: 0 ZDRŽAL SA: 0

 L. Mikuš

 P. Mestický

 A. Mezeiová

 J. Tuhovčák

**Uznesenie bolo prijaté.**

1. **Správa o činnosti a hospodárení TASR v 1. polroku 2022**

Ako uviedol V. Puchala, agentúra priniesla v hodnotenom období celistvé informácie o dianí na Slovensku i v zahraničí. Spravodajstvo agentúry bolo vyvážené, slobodné a nezávislé, pripravované prostredníctvom kvalifikovanej pracovnej sily a bez ohľadu na komerčnú hodnotu informácie.

 TASR vydala v hodnotenom období 131 885 **multimediálnych správ.** V slovnom spravodajstve priniesla 74 361 správ, vydala 8 286 zvukov, 47 144 fotografií a 2 084 videospráv.

 **TASR urobila 506 živých prenosov**. Kvantita prenosov a ich sledovanosť naďalej stúpa.

 Okrem dvoch zásadných a dominantných tém, ktorými bol **vpád Ruska na Ukrajinu a pandémia Covid-19, zaznamenala TASR všetky podstatné udalosti z domáceho i zahraničného diania, a to bez ohľadu na komerčnú hodnotu informácie.** Priniesla celistvé, nezávislé, rýchle a férové správy o udalostiach v politike, ekonomike, kultúre, samospráve, športe. Venovala sa problematike zdravotne a sociálne znevýhodnených občanov, školstvu, vede, prevencii pred kriminalitou...

 Spravodajstvo TASR bolo nezávislé, pripravovali ho profesionálni novinári s plným vedomím spoločenskej zodpovednosti.

 Hneď po začiatku konfliktu na Ukrajine TASR zvýšila v maximálnej miere redakčnú pohotovosť a **posilnila editačnú redakčnú prax tak, aby došlo k eliminácii prieniku neoverených správ a propagandy do spravodajstva. Overovanie informácií z niekoľkých relevantných a rozpoznateľných zdrojov sa stalo dôležitejším ako kedykoľvek predtým**. TASR, vedomá si svojej penetrácie na trhu informácií a spoločenskej zodpovednosti prinášala fakty, sa vďaka prísnej redakčnej politike vyhla šíreniu propagandy a vojnových PR naratívov. **TASR zabezpečila pre RTVS po uvedení spravodajského kanála špeciálny informačný pás o dianí na Ukrajine.**

 Vojenský konflikt na Ukrajine zaznamenávali redaktori z redakcie zo zahraničných agentúr, ale i na hraničných priechodoch vo Vyšnom Nemeckom, Ubli, Veľkých Slemenciach a Čiernej nad Tisou. TASR informovala o utekajúcich Ukrajincov, ich ubytovaní a agende štátnej správy i dobrovoľníkov. Monitorovala tiež pracovné návštevy vládnych predstaviteľov, poslancov, predstaviteľov EÚ a prezidentky na hraniciach.

 TASR dôsledne informovala o legislatíve spojenej so znižovaním dôsledkov zdražovania energií, palív a potravín. Redaktori zaznamenali mimoriadne schôdze Národnej rady SR k odvolávaniu ministrov vlády, ktoré navrhovali opoziční poslanci. TASR zdokumentovala prijatia predsedov vlád iných štátov - Holandska, Španielska a Belgicka, tiež premiéra Poľska, predsedu ER Ch. Michela, predsedníčku EK U. Leyenovú, ministra obrany USA L. Austina. Podrobne zachytila aj návštevu manželky prezidenta USA na východnom Slovensku v Košiciach a priechode Vyšné Nemecké.

 TASR monitorovala aj prijatia u prezidentky SR: lotyšského prezidenta Levitsa v marci, v máji poľského prezidenta A. Dudu, prezidenta Čiernej Hory Dukanoviča. V júni boli redaktori s prezidentkou aj na prijatí talianskym prezidentom Mattarellom v Ríme a vo Švajčiarsku  prezidentom Cassisom.

 Redaktori tiež sledovali akcie NAKA a PZ SR, pokračujúce súdy v kauzách vraždy novinára Kuciaka, obžalovaných Kováčika, Z. Kollára, P. Ruska, D. Trnku a M. Kotlebu.

 V ekonomickej oblasti TASR sledovala kroky jednotlivých ministerstiev v pomoci občanom, podnikateľom, podnikom v súvislosti s vojnou na Ukrajine a jej dôsledkami. Prinášala informácie o situácii v zásobovaní plynom a ropou.

 V oblasti športu reportéripokrývali  vyvrcholenie futbalových, hokejových  a ostatných líg. Na začiatku roka fotoreportéri tradične cestovali za pretekmi SP v alpskom lyžovaní a P. Vlhovou. Redaktori a fotografi TASR boli na ZOH v Pekingu, kde zachytili najmä úspechy Petry Vlhovej a reprezentácie v hokeji. Redakcia taktiež vyslala fotoreportéra na MS v hokeji v Dánsku v máji.

 Pomocou dronu priniesla obrazová redakcia zaujímavé snímky z výstavby Grobského obchvatu, búrania Istropolisu, panorámy Bratislavy, či stavby žeriavu pri rekonštrukcii hradu Beckov.

 **Skutočné plnenie príjmov TASR za I. polrok 2022 dosiahlo výšku 4 176 344 EUR,** čo predstavuje 73,70 %-né plnenie rozpočtu**. Výdavky boli vykázané vo výške 2 673 280 EUR,** čo v percentuálnom vyjadrení predstavuje čerpanie rozpočtu vo výške 49,54 %**. Tlačová agentúra Slovenskej republiky I. polrok 2022 ukončila s prebytkom vo výške 1 503 064 EUR.**

 **V hodnotenom období došlo k nárastu nákladov** na prevádzku, či už vplyvom vysokej inflácie, rastom cien energií i pohonných hmôt. Rastúcou položkou sú náklady za nájom, nárast cien stravného, vynútený zákonom, výdavky súvisiace s kybernetickou bezpečnosťou a podobne. Hospodárenie prvého polroka ovplyvnila účasť TASR na ZOH v Pekingu.

 **Významný nárast nákladov priniesla valorizácia miezd zamestnancov o 3 % od mája 2022**. Valorizácia mzdy prebehla v TASR naposledy v roku 2019. Nízke mzdy a ich klesajúca reálna hodnota boli a aj v budúcom období budú zásadnou výzvou pre manažment TASR ako udržať vyrovnané hospodárenie a nestratiť kvalitných zamestnancov. TASR ako inštitúcia postavená na ľuďoch, mimoriadne citlivo vníma zvyšovanie miezd v štátnej správe a samospráve v roku 2023 o 7 a 10 % i jednorazovú odmenu 500 EUR. **Problém je v tom, že toto plošné navýšenie sa TASR ako verejnoprávnej inštitúcie netýka, i keď vykonáva úlohy vo verejnom záujme.**

 **Celkový nárast nákladov nedokáže TASR adekvátne pokryť z príjmov z predaja servisov.** Agentúra nemôže zvýšiť médiám, ktoré sú samé osebe v zložitej situácii, platby tak výrazne, aby dokázala riešiť svoje náklady. **Cestu vidíme v projektových peniazoch, či už ide o prostriedky fondov EÚ, alebo iné grantové schémy. Významným prínosom je získanie veľkého odberateľa - JOJ Group.**

 **Treba konštatovať, že príspevok pre TASR na plnenie úloh vo verejnom záujme v zmysle zákona, nebol systémovo navýšený v štátnom rozpočte od roku 2015, i keď TASR v návrhu rozpočtu na to opakovane upozorňovala. O tejto téme je potrebné intenzívne rokovať.**

 **TASR vypracovala projekt a v závere roku 2021 získala grant Európskeho parlamentu s názvom Konferencia o budúcnosti Európy.** V tomto projekte priniesla TASR multimediálne informácie o vízii a budúcnosti fungovania spoločnej Európy. Grant trval do júna 2022 a významne pomohol pri financovaní rastúcich nákladov agentúry.

 Druhým európskym projektom bol **projekt európskeho newsroomu v Bruseli**. V rámci projektu boli vybudované špičkové technologické pracoviská pre novinárov zúčastnených agentúr v Bruseli, v prostredí belgickej agentúry Belga. TASR na projekte spolupracuje s nemeckou agentúrou DPA, francúzskou AFP a ďalšími európskymi agentúrami.

 TASR sa spája s kvalitnými a renomovanými európskymi a svetovými značkami**. V hodnotenom období podpísala prvýkrát v histórii zmluvu s veľkou talianskou agentúrou ANSA. Zmluva sa podpisovala v Bratislave za účasti generálneho riaditeľa ANSA Stefanom De Alessandri.**

 Napriek rôznym reštrikciám a nákladom, nezabúda agentúra ani na ďalšie skvalitňovanie svojho pokrytia doma i v zahraničí. TASR v redakčnom tíme v Bratislave školila a pripravovala nového redaktora na post spravodajcu v Prahe. **Príprava v podmienkach agentúry bude pokračovať do septembra, kedy bude post v Prahe redakčne obsadený novou vyslanou redaktorkou.**

 **TASR musela čeliť auditu kybernetickej bezpečnosti a financovať z vlastných prostriedkov dokumentáciu a technológie pre zabezpečenie tejto úlohy. TASR je podľa zákona č. 69/2018 Z. z. o kybernetickej bezpečnosti zaradená do registra prevádzkovateľov základných služieb.** V zmysle zákona vyplynuli TASR z povinného auditu úlohy, ktoré musela plniť a plní, či už v rovine administratívnej alebo technologicko-výkonnej. Vzhľadom na náklady na túto agendu, ktoré nemá agentúra v rozpočte, TASR vypracovala a podala projekt do výzvy OPII-2021/7/16-DOP na poskytnutie nenávratného finančného príspevku v operačnom programe „Integrovaná infraštruktúra“ (MIRRI SR), v rámci projektu: „Rozvoj úrovne informačnej a kybernetickej bezpečnosti v TASR“. Projekt nebol úspešný z dôvodu neoprávnenej podpory subjektu na trhu v zmysle stanoviska protimonopolného úradu. TASR považuje stanovisko za arbitrárne.

 **Začiatkom júna TASR uviedla novú klientsku zónu eTASR.sk.** Projekt je výsledkom dlhodobého úsilia a spolupráce úseku informačných technológií a externého dodávateľa. Nový redakčný koncový systém pre odberateľov zásadne zvýši komfort pre klientov tak na pracovných staniciach ako aj na mobilných zariadeniach. Systém nahradí existujúcu klientsku zónu a softvér Autonomy, ktorý už nemá potrebné bezpečnostné parametre.

 **TASR intenzívne pracuje na projekte nového redakčného softvéru pre správu a distribúciu fotografií.** Systém by mal zjednotiť vstup do všetkých existujúcich archívov fotografií a významne zvýšiť komfort pre odberateľov. Na tento projekt dostala agentúra investičné prostriedky od Ministerstva kultúry SR. Jeho realizáciu predpokladáme do konca tohto roka.

 TASR pokračuje vo výučbe **predmetu Agentúrna žurnalistika na UCM v Trnave**. Výučbu zabezpečuje manažment a vedúci redaktori TASR. Prínosom je aj skutočnosť, že TASR viacerých študentov už zamestnala a pracujú v agentúre na pozíciách redaktorov, dispečerov či webových editorov. Za toto úsilie bola TASR odmenená pamätnou medailou rektorky UCM pri príležitosti 25. výročia vzniku univerzity.

 Najdôležitejšou spravodajskou témou prvého polroka 2022 na portáli Teraz.sk bol vojnový konflikt na Ukrajine a súvisiace udalosti doma aj v zahraničí. Portál systematicky mapoval Konferenciu o budúcnosti Európy (CoFoE), naďalej sa venoval téme pandémie Covid-19 a v oblasti športu intenzívne mapoval najmä Zimné olympijské hry v Číne a Majstrovstvá sveta v ľadovom hokeji vo Fínsku.

 **Produkcia TASR TV pokračovala živými prenosmi, reláciami i koprodukciou Hlboká online v spolupráci s Ministerstvom zahraničných vecí SR. TASR TV je prítomná na sociálnych sieťach, dominantne na Facebooku a You tube. Obe platformy vykazujú kontinuálny nárast odberateľov i sledovanosti.**

 V I. polroku 2022 bola na FB stránke tasr.TV prekonaná hranica 70 tisíc odberateľov obsahu, pribudlo 5 802 sledovateľov. Celkový dosah príspevkov FB bol na úrovni takmer 1,25 mil. užívateľov (1 248 121). Zhliadnutý obsah TASR TV na Facebooku narástol o 75 %

 Podarilo sa zvýšiť popularitu u mladších divákov najmä v kategórií 25 - 34 rokov. Na základe analýzy potenciálu FB publika sa najperspektívnejšou skupinou na získanie odberu v budúcnosti javí skupina 35 - 44 rokov ženy, BA kraj.

 Celkový počet zobrazení na You tube TASR dosiahol 29 655 322.

 **TASR pripravila v hodnotenom období nové projekty, ktoré odštartujú svoju činnosť v jesenných mesiacoch. Pôjde o projekt k 30. výročiu vzniku Slovenskej republiky a projekt Voľby 2022.** Agentúra využije synergiu aktuálnych informácií a spravodajského archívu, obohatenú o unikátne fotografie. TASR sa rovnako zodpovedne pripravuje na zvládnutie kumulovaných volieb do VÚC a volieb primátorov a starostov. Dôležitá je tak obsahová ako aj technologická príprava, keďže **TASR je záložným úložiskom informácií pre Štatistický úrad SR v prípade jeho výpadku, či potenciálnej bezpečnostnej hrozby.**

 Kľúčovým segmentom na trhu bol pre TASR aj naďalej segment médií, z ktorého plynie 60 % vlastných príjmov agentúra. TASR nedokáže premietať celkový nárast svojich nákladov vplyvom inflácie, nárastu energií v plnej miere na odberateľov. Médiá na Slovensku majú svoje limity a výrazné zvýšenie cien za servisy TASR by bolo kontraproduktívne. Napriek zložitej situácii na trhu fakturovaný objem v porovnaní s prvým polrokom 2021 neklesol. Nestalo sa tak ani v dôsledku výpadku menších odberateľov, či v dôsledku pozastavenia niektorých webov na základe rozhodnutia NBÚ.

 **Za výrazný počin na trhu možno považovať rokovania s JOJ Group, ktoré vyústili do historicky prvej zmluvy medzi TASR a týmto subjektom. Zisk veľkého odberateľa je dôležitý pre budúcoročný príjem agentúry, ale i pre kompletizáciu odberateľov servisov TASR na trhu. Môžeme konštatovať, že penetrácia informácií TASR nebola historicky nikdy taká silná ako v súčasnosti. TASR odoberajú všetky relevantné médiá na Slovensku.**

 Posilnil sa aj odber anglického servisu a bulletinov pre ambasády a odber maďarského servisu mediálnymi odberateľmi.

 TASR je dnes silnou značkou, prináša kvalitné informácie, na ktoré sa dá spoľahnúť, dodal V. Puchala.

J. Bednár poďakoval V. Puchalovi za odprezentovanie materiálu a otvoril diskusiu.

V diskusii sa členovia Správnej rady zhodli na tom, že v súčasnosti je TASR  kredibilnou značkou, ktorú treba naďalej posilňovať. Ocenili aj vízie a pripravované projekty novozvoleného generálneho riaditeľa a zhodli sa na tom, že augustová voľba GR bola správnym výberom správneho kandidáta, ktorý bude riadiť agentúru najbližších päť rokov.

Členovia SR TASR vzali materiál na vedomie.

1. **Rôzne**

Členovia Správnej rady sa dohodli na ďalších termínoch rokovaní:

18/10/2022

22/11/2022

13/12/2022

Predseda SR TASR J. Bednár v súlade s Rokovacím poriadkom SR TASR ukončil zasadnutie rady.

Bratislava, 27. septembra 2022

Zapísal:

 Jozef Bednár v.r.